**Upute za izradu prezentacije čuvara prirode o područjima kojima upravljaju**

Svaki od kandidata na treningu „Uvod u zaštitu prirode i neposredni nadzor za čuvare prirode“ treba prirediti usmeno predstavljanje svoje javne ustanove i područja s kojima ona upravlja.

Predstavljanje može biti uz pomoć PowerPoint prezentacije, postera i/ili karte, videa ili kombinacija nabrojanih, kao i uz pomoć bilo kojih drugih pomagala po izboru kandidata.

Maksimalno trajanje pojedinačne prezentacije je 10 minuta.

Predstavljanje treba obuhvatiti slijedeće teme tj. odgovoriti na slijedeća pitanja:

1. U kojoj ustanovi radite, koliko ljudi radi u toj ustanovi i koliko čuvara prirode ona zapošljava (uključujući vas)?
2. Kojim zaštićenim područjima vaša ustanova upravlja (područja u 9 nacionalnih kategorija + područja ekološke mreže)?
3. Koje su ključne prirodne vrijednosti (ili ciljna staništa ili vrste) svakog od tih područja i koji su najistaknutiji pritisci na te vrijednosti (što ih trenutno ugrožava?)?
4. Upravlja li vaša JU sukladno svom Statutu i ostalim zaštićenim dijelovima prirode i kojim?
5. Upravlja li vaša JU i speleološkim objektima koji nisu posebno zaštićeni a nalaze se u vašoj mjesnoj nadležnosti?
6. U kojoj ste mjeri u svom dosadašnjem stažu u JU sudjelovali u pojedinim segmentima posla JU (nabrojani dolje) i što ste po tom pitanju konkretno radili (ukratko)?

Segmenti posla JU:

* 1. neposredni nadzor zaštićenih područja
	2. praćenje stanja prirodnih vrijednosti – istraživanja, monitoring, aktivne mjere održavanja ili obnove staništa ili suzbijanja invazivnih stranih vrsta, praćenje održivosti korištenja prirodnih dobara
	3. interpretacija, edukacija i upravljanje posjećivanjem – provođenje edukativnih aktivnosti, vođenje grupa, provođenje događanja, provedba anketa o stavovima posjetitelja i sl.
	4. komunikacija s lokalnom zajednicom – suradnja s lokalnim dionicima (lovci, vatrogasci, šumari, ribolovci i ostali), razgovori i/ili intervjui/ankete lokalnog stanovništva, tematska predavanja i događanja za lokalne dionike i sl.

Zatražite pomoć svog mentora i iskusnijih kolega u JU pri pripremi ove prezentacije.